b'\n_START_ARTICLE_\nZlata mladina\n_START_SECTION_\n1. dejanje\n_START_PARAGRAPH_\nMilan \xc4\x8daka svoje dekle, da se vrne s plezalne ture; zelo je zaljubljen, \xc4\x8dez mesec dni se nameravata poro\xc4\x8diti. Toda Majde ni in je ne bo, prijatelji Milanu povejo, da se je ubila v steni, \xc4\x8cik celo namigne, da najbr\xc5\xbe ni bila nesre\xc4\x8da \xe2\x80\xa6 Milanovo okolje \xc5\xbee brez te tragedije ni svetlo: prijateljska dru\xc5\xa1\xc4\x8dina je dezorientirana, vdaja se nihilizmu, protestni\xc5\xa1tvu, pija\xc4\x8di, seksu; mati je mrtva, o\xc4\x8de zapit pravnik, be\xc5\xbee\xc4\x8d v alkohol pred krivdo, ki si jo je bil nakopal kot pomo\xc4\x8dnik javnega to\xc5\xbeilca v montiranih politi\xc4\x8dnih procesih. Le Rinka, ki Milana ljubi, ga ho\xc4\x8de spraviti iz pobitosti, priskrbi mu naro\xc4\x8dilo za Ladin portret. Milan delo prevzame, a zmeraj ve\xc4\x8d pije in tuhta, posebej o \xc4\x8cikovem namigu. Ko \xc4\x8cika le ujame, mu ta pove, da je Majda \xc5\xbeivela dvojno \xc5\xbeivljenje: svetlo z Milanom, z drugimi problemati\xc4\x8dno, i\xc5\xa1\xc4\x8do\xc4\x8de, obupano, bila je tudi \xc4\x8dlanica njihovega kluba samomorilcev. Milan ne more verjeti, ho\xc4\x8de po Majdinih sledovih, da bi razumel, in zaprosi \xc4\x8cika za sprejem v klub.\n_START_SECTION_\n2. dejanje\n_START_PARAGRAPH_\nLada pride po kon\xc4\x8dan portret, okajeni Milan, ki ga njena lepota vznemirja, se ji sku\xc5\xa1a grobo pribli\xc5\xbeati. Lada ga zavrne in \xc5\xbealostna odide, o Milanu je bila gojila romanti\xc4\x8dne predstave. Milan se vklju\xc4\x8di v krokado prijateljev, ki jo organizira cini\xc4\x8dni Tupi; vse, kar je za zabavo potrebno, mora biti nakradeno. \xe2\x80\x93 Pride sosed Karlo, se jezi zardi hrupa, a se hitro zaplete v debato z mladimi; o\xc4\x8dia jim, da so zlata mladina brez ciljev in morale, da je njihova dr\xc5\xbea poza , upor pa komformisti\xc4\x8den, v njem so vera, upanje, morala odve\xc4\x8d. Zabava se razvija, na vrsto pride tudi ruska ruleta, s katero naj bi iz\xc5\xberebali tistega, ki naj bi Mili vzel nedol\xc5\xbenost; Lama je pri tem ranjen in kri precej prepla\xc5\xa1i podivjano dru\xc5\xa1\xc4\x8dino. Medtem se Rinka razjezi na Milana, ki se pusti zapeljevati Aji, in mu zabrusi, da je slepec, saj ni opazil odnosov med Majdo in Tupijem. Ko zmanjka pija\xc4\x8de, se dru\xc5\xa1\xc4\x8dina s Karlom vred odpravi v motel, ostanejo le\xc2\xa0\xc2\xbbkluba\xc5\xa1i\xc2\xab: Piko je prevzel tak obup nad samo seboj, ker se je bila zbala krvi, da prosi za \xc5\xberebanje. Pri obredu Milan izvle\xc4\x8de listek s \xc4\x8drnim klicajem; v dveh dneh naj bi, po svobodno odlo\xc4\x8ditvi, pove\xc4\x8dal brigado mrtvih \xe2\x80\xa6 V napetem, skoraj histeri\xc4\x8dnem vzdu\xc5\xa1ju se odpravijo za drugimi v motel.\n_START_SECTION_\n3. dejanje\n_START_PARAGRAPH_\nZaradi suma avtomobilske nesre\xc4\x8de, v kateri je umrla neka \xc5\xbeenska, se Tupi in Milan znajdeta v priporu. Milan je mra\xc4\x8den, zmeraj bolj ga obseda \xc5\xbeelja po smrti, \xc5\xa1e zlasti po tem, ko od Tupija izvije priznanje, da je spal z Majdo. Tupi je cini\xc4\x8den, odlo\xc4\x8dno odklanja vest, krivdo, tudi za svoj alibi ob nesre\xc4\x8di je spretno poskrbel, preden so ga priprli; zana\xc5\xa1a se tudi na svoje vplivne star\xc5\xa1e. Milanu se \xc5\xbeivljenje s tak\xc5\xa1no perspektivo do kraja zagnusi, navda ga ob\xc4\x8dutek praznine, da za\xc4\x8dne pobesnelo butati ob zid. Z druge strani s trkanjem odgovori Lada \xe2\x80\x93 priprta je, ker ni ve\xc4\x8d prenesla mo\xc5\xbeevih poni\xc5\xbeevanj in je streljala nanj. Med njima se razvije poeti\xc4\x8dni pogovor, ne da bi Lada izdala svojo identiteto. Milan se pomiri in do\xc5\xbeene stvar do konca: ker ni na svetu nikogar in ni\xc4\x8desar, kar bi lahko \xc5\xa1e imel rad, se zjutraj na strani\xc5\xa1\xc4\x8du obesi. Ko Lada potrka na steno, ji ho\xc4\x8de Tupi povedati, da je\xc2\xa0\xc2\xbbnjen princ\xc2\xab\xc2\xa0mrtev. Toda dobri Karlo, ki je tudi priprt zaradi preglasnega govorjenja \xc4\x8dez oblast, mu to prepre\xc4\x8di, sam prevzame Milanovo vlogo in sku\xc5\xa1a Ladi vliti \xc4\x8dim ve\xc4\x8d upanja. Stra\xc5\xbear prinese vest, da je preiskava zoper Tupija ustavljena in da gre lahko domov. V Tupiju pa je Milanovo dejanje vzbudilo vest in ob\xc4\x8dutek sramu: prizna, da je z avtom zbil \xc5\xbeensko on in da so dokazi njegove\xc2\xa0\xc2\xbbnedol\xc5\xbenosti\xc2\xab\xc2\xa0zlagani. Stra\xc5\xbear odpelje oba k \xc5\xa1efu pripora, Lada pa zaman trka po steni prazne celice in kli\xc4\x8de Milana.'